את הלילה ההוא בליסבון כנראה שלא אשכח לעולם. זו הייתה עונה היסטורית. בדיוק שבוע קודם לכן זכינו באליפות כנגד כל הסיכויים, אך את החגיגות נאלצנו לדחות כדי להגיע מוכנים לגמר ליגת האלופות. הכול עבד כמו שהתפתחה העונה - מעט חוסר מזל בפציעה המהירה של החלוץ דייגו קוסטה, הגנה חזקה, מלחמה חסרת פשרות וגול בנגיחה. שרדנו עד הדקה ה-93 ביתרון של 1-0 עד ששניות ספורות לפני שריקת הסיום ודאבל היסטורי, קרה הנורא מכול.
סרחיו ראמוס, הבלם המצוין של ריאל מדריד, היה בזמן ובמקום הנכון וחבריו ה"כוכבים" של הקבוצה, כריסטיאנו רונאלדו וגארת' בייל, צריכים להודות לאיש שדאג לשמור בעבורם על פאסון הווינריות. כשנגררנו להארכה - הכול כבר היה ברור - אתלטיקו, שהשקיעה מאמץ אדיר לאורך המשחק, הייתה באפיסת כוחות וכל אוהד של הקבוצה חלם להגיע לפנדלים. הובסנו 4-1 בתוצאה שתיחרט לעולם, למרות שהיא כלל לא משקפת את מה שקרה על המגרש.
כי תמיד זוכרים את התוצאה ואת מי שניצח. כולם יזכרו את ה"לה דסימה" הכינוי לתואר העשירי בליגת הכדורגל האירופית הבכירה או בשמה הנוכחי, ליגת האלופות. ולאתלטיקו מדריד אין אפילו אחד כזה אלא רק גמר היסטורי. הכסף הגדול של ריאל קנה את ארון הגביעים המרשים ביותר במפעל, וגם מורשת, היסטוריה ושיא של חמש אליפויות אירופה רצופות, שהתחילו אי שם באמצע שנות החמישים. אבל הוא בעיקר קנה יוהרה, חוצפה ופנקס צ'קים שטורף את הקלפים כל קיץ מחדש.
אתלטיקו היא ההיפך הגמור. הרובין הוד של הכדורגל, כפי שהמאמן דייגו סימאונה מכנה אותה. הקבוצה שמייצגת את העניים והחלשים, אלה שלא מקורבים לעטיני הכוח. ולכן, לא מפתיע שאצטדיונה של הקבוצה ה"וויסנטרה קלדרון" נמצא בלב השכונות העניות של מדריד. בשליש תקציב ממה שיש לריאל - רצינו להוכיח שאפשר אחרת, ושדווקא בעידן החדש, כסף לא קונה הכול. רצינו להראות שאם עובדים לפי ערכים של התמדה, חשיבה לטווח ארוך, לחימה על כל כדור ומוכנות טקטית גבוהה - אפשר להשלים את הפערים. ואכן השלמנו אותם. אבל ה-4-1 באותו לילה בליסבון תמיד יזכיר לדור החדש תמונה קצת אחרת.
גם לאחר הזכייה באליפות ספרד והתמודדות מול מועדוני פאר כמו ברצלונה וריאל מדריד, באתלטיקו התקשו לשמור על הסגל הקיים וכמה כוכבים עזבו את שורות הקבוצה, וביניהם קוסטה, פליפה לואיז וטיבו קורטואה. לעומת זאת, הכסף הגדול של ריאל ובארסה המשיך לקנות את כוכבי היבשת כמו מלך שערי המונדיאל, חאמז רודריגז, מלך השערים באירופה, לואיס סוארס וכוכבה של אלופת אירופה במונדיאל, טוני קרוס. כנראה שמסורת ותזרים מזומנים עשיר הוא פרמטר חשוב יותר בעבור השחקנים הבכירים.
אם לא יהיו הפתעות מרעישות במחזורים הקרובים, ברצלונה תיקח את אליפות ספרד. ריאל לא יכולה להרשות לעצמה לא לזכות בתואר בכיר כמו אליפות או ליגת האלופות, וההדחה בגביע מאותה אתלטיקו לא משאירה למאמן קרלו אנצ'לוטי יותר מדי ברירה. רק ניצחון בא בחשבון, ולא - הוא עלול לאבד את מקומו. לאתלטיקו נפגעה הגאווה ובקבוצה מרגישים שהם נשדדו בגמר העונה שעברה, ולא פחות מכך. הם יתנו את כל מה שיש להם, כי אולי זו ההזדמנות האחרונה שתהיה לשחקנים והמאמן לטפל בדימום הכואב שהותיר הגמר ההוא בעיר האורות בליסבון.